SA meisie gekeer om by die IS aan te sluitArgieffoto David Mahlobo, minister van staatsveiligheid, het bevestig dat die meisie laat Sondagmiddag van ŉ British Airways-vliegtuig verwyder is en erken het dat sy van plan was om by die IS aan te sluit. Die meisie het sakeklas gevlieg. Sy het nege uur voor die vlug uit haar huis verdwyn. Toe haar grootouers haar om 08:00 Sondagoggend vir ontbyt geroep het, het hulle besef sy is skoonveld. Die polisie en die minister van staatsveiligheid is van haar verdwyning in kennis gestel. “Ons het onmiddellik beamptes by al die lughawens in kennis gestel. Indien ons nie betyds in kennis gestel is nie, sou sy die land verlaat het. Ek het met haar pa en oupa gepraat en hulle is verlig dat sy opgespoor is,” het Mahlobo gesê. Die meisie is weer in die sorg van haar familie vrygelaat. Bewysstukke wat in haar kamer gevind is, dui daarop dat sy geld oorgeplaas het aan ŉ onbekende bron en dat sy in kontak was met IS-werwers. Die meisie se ouers was met vakansie in Durban en het Maandag na Kaapstad teruggekeer aangesien hulle nie ŉ vlug vir Sondag kon kry nie. Yusuf Abramjee, die hoof van Crime Line, het gesê die meisie het ŉ vlug na Saoedi-Arabië bespreek. Abramjee en Mahlobo het aan ANA bevestig dat die meisie Maandag met haar ouers herenig is. ŉ Buurman van die gesin het bevestig dat die meisie onlangs aan sy dogter genoem het dat sy dit oorweeg om by die IS aan te sluit. “’n Ondersoek is aan die gang om te bepaal hoe ver die netwerk strek, of daar ŉ sel in die land is en na die metodes wat vir werwing en finansiering gebruik word. Ons kan nie toelaat dat Suid-Afrika as ŉ werwingspunt gebruik word nie,” het Mahlobo gesê.